S p r á v a
o čerpaní prostriedkov 
externej integračnej komunikačnej stratégie za 1. polrok 2005
_______________________________________________________

	
1.	Východiská 

	Vláda Slovenskej republiky svojím uznesením č. 738 z 15. augusta 2001 schválila Rozvojový program externej integračnej komunikačnej stratégie (ďalej len EIKS), ktorého cieľom  bolo zvýšiť informovanosť o Slovensku v krajinách EÚ, ako aj predstaviť SR ako budúceho člena EÚ, politicky, ekonomicky a spoločensky pripraveného na členstvo. Koncom marca 2002 boli z Fondu národného majetku SR do depozitu MZV SR z mimorozpočtových zdrojov presunuté finančné prostriedky na komunikačnú stratégiu v celkovej sume 40 mil. Sk. 	

Ako vyplýva z predchádzajúcich správ o čerpaní, ktoré MZV SR každý polrok predkladalo vláde, väčšina prostriedkov EIKS bola využitá na prípravu komplexných prezentácií SR v členských a kandidátskych krajinách EÚ v súvislosti so vstupom SR do EÚ v roku 2004. Po vstupe SR do EÚ boli zostávajúce prostriedky EIKS ďalej využívané na prezentáciu SR v členských krajinách EÚ, podporu projektov komplexnej prezentácie SR, podporu účasti SR na spoločných podujatiach súvisiacich s oslavami rozšírenia EÚ, oslavami Dňa Európy a pod.  Prezentácie boli pripravované v úzkej spolupráci MZV SR so zastupiteľskými úradmi SR v zahraničí na základe posudzovania a odsúhlasovania jednotlivých projektov Stálou pracovnou skupinou pre EIKS v rámci MZV SR. 

Vzhľadom na to, že prostriedky vyčlenené na  EIKS sú obmedzené, hľadalo MZV SR možnosť systémovo zabezpečiť prezentáciu SR v zahraničí aj do budúcnosti. V tomto smere niekoľkokrát predkladalo na rokovanie vlády SR materiál, ktorý mal riešiť zabezpečenie komplexnej prezentácie SR v zahraničí. V rámci tohto materiálu sa rátalo s tým, že časť prostriedkov EIKS (5, resp. 3 mil. SK) bude využitých na vypracovanie jej koncepcie. MZV SR úmyselne obmedzovalo výdavky na realizáciu projektov prezentácie ktoré boli predkladané našimi ZÚ a šetrilo väčšiu časť prostriedkov EIKS na zabezpečenie tejto úlohy. Návrh riešiť prezentáciu SR v zahraničí komplexne vláda SR ani začiatkom roku 2005 neprijala, a tak Stála pracovná skupina pre EIKS rozhodla, že zostávajúce finančné prostriedky EIKS využije na výrobu materiálov, ktoré doplnia tlačené informačné a propagačné materiály vydané MZV v rámci EIKS v minulosti.

2.	Projekty za 1. polrok 2005

	Ťažisko realizácie EIKS v 1. polroku 2005 spočívalo v prezentáciách Slovenskej republiky vo Francúzsku, Belgicku, Švédsku, Írsku, Španielsku, Portugalsku a v iných krajinách. Pri výbere prezentačných projektov sa vychádzalo z odporúčaní ZÚ SR, ktoré najlepšie poznajú krajinu pôsobnosti a aj možnosti pozitívneho pôsobenia na jej obyvateľov. 

Osobitná pozornosť bola venovaná prezentačným podujatiam v Bruseli. ZÚ Brusel pripravil 3. mája 2005 galakoncert k oslave výročia vstupu SR do EÚ. Koncert sólistov  Opery Slovenského národného divadla sa uskutočnil v prestížnej Gotickej sále bruselskej historickej radnice. Po koncerte bola pripravená recepcia v reprezentačných priestoroch radnice spojená s predstavením slovenských vín. V decembri 2004 zorganizovalo Stále zastúpenie SR pri EÚ Slovenský deň v Palais des Beaux-arts v Bruseli. 

ZÚ Lisabon pripravil v spolupráci s portugalskými partnermi v dňoch 19. - 26. 5. 2005 veľkú prezentáciu SR pod názvom Discover Slovakia. Projekt pozostával z kultúrneho programu, výstavy fotografií o SR, prezentácie ľudového umelca – drotára, prezentácie slovenských špecialít a prezentácie turistických možností v SR v spolupráci so SACR.

V rámci projektu Nová Európa sa v máji 2005 v Madride predstavilo Slovenské divadlo tanca s predstavením baletného predstavenia Bolero v choreografii J. Ďurovčíka. Prezentáciu SR dopĺňala fotografická výstava Slovensko objektívom dokumentárnych fotografov z Domu fotografie v Poprade.

ZÚ Štokholm zabezpečil k oslave vstupu SR do EÚ koncert slovenského violončelistu, prezentáciu SR v rámci osláv 1. výročia vstupu SR do EÚ zabezpečil  aj ZÚ  Ľubľana. 

V spolupráci so Spoločnosťou Alexandra Dubčeka bola v júli v Dubline a následne v Corku /Írsko/  otvorená výstava o Alexandrovi Dubčekovi, spojená s účasťou reprezentantov Spoločnosti. 

Slovenská republika mala veľmi úspešné zastúpenie na medzinárodnom rómskom festivale v Tilburgu  /Holandsko/ v dňoch 28.-29.5.2005. Cieľom festivalu bola prezentácia kultúrnej tvorby Rómov a možnosť nadviazať priame kontakty  pre budúcu prezentáciu rómskej kultúry v Holandsku. Za SR sa festivalu zúčastnili dvaja rómski remeselníci, ktorí boli v roku 2004 organizátormi 1. európskeho rómskeho kováčskeho sympózia v SR. Prezentácia kováčskeho umenia slovenských Rómov mala pozitívny ohlas medzi holandskou verejnosťou. 
Z prostriedkov EIKS boli podporené niektoré z mnohých projektov pripravovaných ZÚ Paríž. Patrili medzi ne: 

-	prezentácia filmu o Nicolasovi Wintonovi, britskom záchrancovi českých a slovenských detí pred nastupujúcim fašistickým režimom v Československu /25.1.2005/
-	konferencia a okrúhly stôl na tému „Dominik Tatarka , spisovateľ v disente“ za účasti popredných francúzskych a slovenských intelektuálov a verejnosti /26.1.2005/
-	prezentácia prekladu diela „Večne zelený“ Pavla Vilikovského /21.3.2005/

Osobitné postavenie medzi projektmi prezentácie SR v zahraničí mala podpora účasti SR na festivale Eurojazz v Mexiku a nadväzne vystúpenie kapely P. Lipu vo Washingtone a v New Yorku. Festival v Mexiku bol súčasťou rôznorodej prezentácie členských štátov EÚ v tejto krajine a projekt patril k tým, ktoré boli výnimočne odsúhlasené aj v iných ako členských krajinách EÚ.

Podľa hodnotenia ZÚ SR, ktoré projekty navrhli a vo veľkej miere aj realizovali, boli prostriedky EIKS využité veľmi účinne. Vďaka ním bolo možné v členských krajinách EÚ, ale aj v iných krajinách usporiadať hodnotné prezentačné akcie, ktoré významnou mierou prispeli k šíreniu pozitívneho obrazu SR v zahraničí. 
(Prehľad uskutočnených projektov v prílohe).

3. Zostatok finančných prostriedkov

	K 30.6.2005 zostalo na účte EIKS spolu 4.278.564,74 Sk. V júli 2005 odsúhlasila vláda SR zmenu využitia časti prostriedkov EIKS v celkovej sume 800.000.- SK na financovanie aktivít Národného konventu, čo znamená, že na účte reálne zostáva 3.478.564,74 Sk.

4. Záver

Realizáciu externej integračnej komunikačnej stratégie v členských krajinách EÚ treba považovať za krok správnym smerom ku kvalitnej  prezentácii Slovenskej republiky v zahraničí. Otázka komplexnej prezentácie SR v zahraničí však zostáva naďalej otvorená.